Р е п у б л и к а С р б и ј а

**ОПШТИНА ИВАЊИЦА**

**ПРЕДСЕДНИК ОПШТИНЕ**

Број: 404-92/2022-01

19. октобар 2022. године

**И В А Њ И Ц А**

**О Б А В Е Ш Т Е Њ Е**

Општина Ивањица је Одлуком о приступању изрди плана развоја општине Ивањица за период од 2002-2029. године од 14. јуна 2022. године приступила изради Плана развоја.Израда Плана развоја се спроводи у оквиру Пројекта немачко-српске развојне сарадње „Подршка реформи јавне управе у процесу приступања Европској унији“ (PAR2EU), који спроводе Немачка организација за међународну сарадњу (GIZ), Национална алијанса за локални економски развој (NALED) и Балкански центар за регулаторну реформу (BCRR) у сарадњу са Републичким секретеријатом за јавне политике (РСЈП). Овај процес ће у име општине Ивањица водити Координациони тим, састављен од представника локалне самоуправе, али ће током процеса значајну улогу имати и остали значајни учесници из наше средине, окупљени у Партнерски форум.

Партнерски форум је, као пример добре праксе широког укључивања заинтересованих страна у процес планирања и добар инструмент за консултације и стварање партнерства, замишљен да буде консултативно тело за потребе припреме и праћења спровођења дугорочних планских докумената, као што је План развоја јединица локалних самоуправа. Ово тело пружа могућност окупљања и укључивања представника локалне заједнице, приватног и цивилног сектора у рад Тематских радних група. Партнерски форум, овако замишљен, има значајну улогу у спровођењу процеса консултација током израде Плана развоја, али и касније у спровођењу.

Први састанак Партнерског форума је заказан за **26. октобар 2022. године са почетком у 11,00 часова у скупштинској сали општине Ивањица.**

 Након првог састанка Партнерског форума, локална самоуправа ће приступити изради Плана развоја кроз рад Тематских радних група.

**КООРДИНАТОР КООРДИНАЦИОНОГ ТИМА**

 **Александар Радоњић**

О основним правилима рада Партнерског форума

Основна правила су кратка листа очекивања која ће водити начин заједничког рада.

Ефикасна основна правила рада Партнерског форума нам помажу да:

Охрабримо слушање са поштовањем и уважавањем саговорника;

Повећамо учешће и размену идеја и перспектива;

Промовишемо отвореност за различите тачке гледишта и повећамо учење;

Спречимо сукобе и неспоразуме;

Управљамо проблемима пре него што се појаве; и

Изградимо поверење и осећај сигурности међу учесницима Парнерског форума.

Предлози за основна правила

Ово је процес консултација, а не дебата. Сврха консултација није у томе да убедимо саговорника у своје виђење ствари, већ да чујемо различита виђења и истражимо опције и решења.

Сви се подстичу да учествују. Можда ће од вас бити затражено да поделите шта мислите, или ћемо можда тражити коментаре од оних који нису говорили. Наравно, подразумева се и да је у реду да прескочите тему када не осећате потребу да дате своје мишљење или да поделите коментар.

Није поента у томе да мали број учесника и учесница доминирају у дискусији. Ако сте већ изнели своје идеје, пустите другима прилику да то исто учине. Када говорите, гледајте да се изразите концизно и конкретно.

Када говорите, наведите своје име и организацију коју представљате.

Реч добија једна по једна особа, како се не би дешавало да две особе говоре у исто време. Уздржите се од споредних разговора. Обратите пажњу на особу која говори. Ако мислите да ћете заборавити идеју која вам падне на памет, запишите је.

Слушајте и поштујте друге тачке гледишта.

Дајте све од себе да разумете предности и недостатке сваке опције, а не само оних које преферирате. Будите објективни и поштени колико можете.

Тражите прво да разумете, а не да будете схваћени. Постављајте питања да бисте тражили појашњење када не разумете значење нечијих коментара.

Молимо вас да се пријавите за дискусију пре састанка, навођењем тема о којима желите да дискутујете.

Координатори састанка ће се побринути да добијете реч и да определе време на начин да сви пријављени говорници добију прилику да дискутују.